Der er bøder på vej til hele 83 fartsyndere, der på kun tre timer passerede politiets fotovogn 9. marts på Hovedvej 13 mellem Ålestrup og Roldvej, skriver nordjyske.dk. Fangsten overrasker ikke politiet. - Der passerede 664 køretøjer, mens vi stod der, så det er jo en høj procentdel, men det er desværre ikke unormalt på den strækning. Jeg var derude på en sommeraften, hvor vi tog 156 billeder på 4,5 timer, siger Bent Mathiesen, der er leder af den automatiske trafikkontrol, ATK, i Nordjyllands Politi. Politiet har jævnligt farmålere på strækningen af samme grund. På strækningen er hastighedsgrænsen 80 km/t. Nordjyllands Politi har endnu ikke overblik over, hvor hurtigt de 83 fartsyndere har kørt. Det får de først, når billederne er kommet tilbage fra fremkaldelse i København.

Referat:
Hvert andet minut kunne politiets fotovogn knipse et billede af en fartsynder på nordjysk hovedvej.